pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล- ก.อุตฯ ประชุมคณะกรรมการนโยบายยานยนต์ไฟฟ้าแห่งชาติ เพื่อเร่งขับเคลื่อนให้ไทยเป็นศูนย์กลางการผลิตรถยนต์ จักรยานยนต์ และรถบัสไฟฟ้า ลดปัญหา PM 2.5
วันพฤหัสบดีที่ 12 มีนาคม 2563
ก.อุตฯ ประชุมคณะกรรมการนโยบายยานยนต์ไฟฟ้าแห่งชาติ เพื่อเร่งขับเคลื่อนให้ไทยเป็นศูนย์กลางการผลิตรถยนต์ จักรยานยนต์ และรถบัสไฟฟ้า ลดปัญหา PM 2.5
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เข้าร่วมการประชุมคณะกรรมการนโยบายยานยนต์ไฟฟ้าแห่งชาติ ครั้งที่ 1-1/2563 ณ ห้องประชุม อก.1 ชั้น 2 สํานักงานปลัดกระทรวงอุตสาหกรรม
วันนี้ (11 มี.ค. 63) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เข้าร่วมการประชุมคณะกรรมการนโยบายยานยนต์ไฟฟ้าแห่งชาติ ครั้งที่ 1-1/2563 มีนายสมคิด จาตุศรีพิทักษ์ รองนายกรัฐมนตรี เป็นประธานการประชุมฯ เพื่อเร่งขับเคลื่อนให้ไทยเป็นศูนย์กลางการผลิตรถยนต์ จักรยานยนต์ และรถบัสไฟฟ้า ลดปัญหา PM 2.5 ในระยะยาวพร้อมสร้างความเชื่อมั่นให้แก่นักลงทุนหวังเกิดผลในทางปฏิบัติอย่างเป็นรูปธรรม โดยมีนายสนธิรัตน์ สนธิจิรวงศ์ รัฐมนตรีว่าการกระทรวงพลังงาน นายกอบชัย สังสิทธิสวัสดิ์ ปลัดกระทรวงอุตสาหกรรม และนายทองชัย ชวลิตพิเชฐ ผู้อํานวยการสํานักงานเศรษฐกิจอุตสาหกรรม ณ ห้องประชุม อก.1 ชั้น 2 สํานักงานปลัดกระทรวงอุตสาหกรรม
รัฐบาลไทย-ข่าวทำเนียบรัฐบาล-รองปลัดฯ ภานุวัฒน์ มอบนโยบายการประชุมคณะผู้บริหารกรมโรงงานอุตสาหกรรม ครั้งที่ 11/2562
วันจันทร์ที่ 25 พฤศจิกายน 2562
รองปลัดฯ ภานุวัฒน์ มอบนโยบายการประชุมคณะผู้บริหารกรมโรงงานอุตสาหกรรม ครั้งที่ 11/2562
นายภานุวัฒน์ ตริยางกูรศรี รองปลัดกระทรวงอุตสาหกรรม เข้าร่วมประชุมพร้อมมอบนโยบาย ในการประชุมคณะผู้บริหารกรมโรงงานอุตสาหกรรม ครั้งที่ 11/2562  ณ ห้องประชุม 509 ชั้น 5 อาคารกรมโรงงานอุตสาหกรรม
25 พฤศจิกายน 2562 เวลา 09.00 น. นายภานุวัฒน์ ตริยางกูรศรี รองปลัดกระทรวงอุตสาหกรรม เข้าร่วมประชุมพร้อมมอบนโยบาย ในการประชุมคณะผู้บริหารกรมโรงงานอุตสาหกรรม ครั้งที่ 11/2562 โดยมี นายประกอบ วิวิธจินดา อธิบดีกรมโรงงานอุตสาหกรรม เป็นประธานการประชุมฯ พร้อมด้วย นายบรรจง สุกรีฑา นายกรณ์ภัฐวีญ์ ม่วงน้อย นายศุภกิจ บุญศิริ รองอธิบดีกรมโรงงานอุตสาหกรรม และผู้บริหารกรมโรงงานอุตสาหกรรมเข้าร่วมประชุม ณ ห้องประชุม 509 ชั้น 5 อาคารกรมโรงงานอุตสาหกรรม
การประชุมในครั้งนี้ได้พิจารณาโครงการนําร่องเพื่อเฝ้าระวังและลดผลกระทบมลพิษทางน้ําที่เกิดจากภาคอุตสาหกรรมบริเวณพื้นที่คลองอู่ตะเภา ซึ่งกรมโรงงานได้ให้ความสําคัญกับการนําเทคโนโลยีมาช่วยในการกํากับดูแลโรงงาน เช่น การนําระบบตรวจวัดมลพิษระยะไกล (OPMS) เป็นระบบตรวจวัดคุณภาพน้ําระยะไกลโดยใช้ระบบออนไลน์ ระบบตรวจสอบคุณภาพอากาศจากปล่องแบบอัตโนมัติอย่างต่อเนื่อง (Continuous Emission Monitoring System) : CEMS เพื่อเพิ่มประสิทธิภาพและสอดคล้องกับกฎหมายใหม่ ต่อไป
รัฐบาลไทย-ข่าวทำเนียบรัฐบาล-กระทรวงเกษตรฯ ดึงผลงานวิจัยลงจากหิ้ง จับ 13 บริษัทลงทุนธุรกิจ
วันพุธที่ 15 มกราคม 2563
กระทรวงเกษตรฯ ดึงผลงานวิจัยลงจากหิ้ง จับ 13 บริษัทลงทุนธุรกิจ
กระทรวงเกษตรฯ ดึงผลงานวิจัยลงจากหิ้ง จับ 13 บริษัทลงทุนธุรกิจ พร้อมโชว์ศักยภาพเทคโนโลยีและผลงานวิจัยเด่นด้านนวัตกรรมอาหารที่ตอบโจทย์ New S-Curve ของประเทศ มุ่งให้เกิดการลงทุนของภาคเอกชนในอุตสาหกรรมอาหาร สร้างมูลค่าทางด้านเศรษฐกิจและสังคมในอนาคตไม่น้อ
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยว่า กระทรวงเกษตรและสหกรณ์ โดยสํานักงานพัฒนาการวิจัยการเกษตร (องค์การมหาชน) หรือ สวก. มีวิสัยทัศน์ในการเป็นผู้นําในการบริหารการวิจัยการเกษตร เพื่อสร้างความเข้มแข็งของภาคการเกษตรอย่างยั่งยืน และมีพันธกิจในการส่งเสริม สนับสนุน พัฒนาการวิจัยการเกษตร บุคลากรด้านการวิจัยการเกษตร และข้อมูลสารสนเทศด้านการวิจัยการเกษตร ดังนั้นการส่งเสริมและผลักดันผลงานวิจัยไปใช้ประโยชน์ทั้งเชิงนโยบาย สาธารณะและเชิงพาณิชย์ จึงถือเป็นอีกงานหนึ่งที่สําคัญของ สวก.
ด้าน นางสาวศิริกร วิวรวงษ์ รองผู้อํานวยการสํานักงานพัฒนาการวิจัยการเกษตร กล่าวเพิ่มเติมว่า ในวันที่ 24 มกราคม ที่จะถึงนี้ สวก. ได้เตรียมจัดลงนามสัญญาอนุญาตให้ใช้สิทธิผลงานวิจัย ระหว่าง สวก. และผู้ประกอบการ จํานวน 13 บริษัท โดยแบ่งเป็นผลิตภัณฑ์กลุ่มเรื่องอาหารและอาหารเสริม 10 โครงการ ผลิตภัณฑ์ด้านการแพทย์ 2 โครงการและผลิตภัณฑ์ด้านเครื่องสําอาง 1 โครงการ ในงานสัมมนาเปิดตัวเทคโนโลยีและนิทรรศการแสดงผลงานวิจัยกลุ่มเรื่องอาหาร “Taste of Innovation : นวัตกรรมอาหาร เพื่อการพัฒนา สู่อนาคต” ณ โรงแรมรามาการ์เด้นส์ หลักสี่ กรุงเทพฯ ซึ่งแสดงให้เห็นถึงศักยภาพของผลงานวิจัยที่ตอบโจทย์นโยบายของรัฐบาล ในการขับเคลื่อนอุตสาหกรรมเป้าหมายของประเทศ (new s-curve) คือ เกษตรและอาหาร สุขภาพและการแพทย์ ที่สามารถนําไปใช้ได้จริง และเป็นจุดเริ่มในการผลักดันให้เกิดการลงทุนทางธุรกิจของภาคเอกชน ในอุตสาหกรรมอาหารซึ่งสามารถก่อให้เกิดมูลค่าทางด้านเศรษฐกิจและสังคมในอนาคตได้ไม่น้อยกว่า 570 ล้านบาท
นอกจากนี้ ในงานดังกล่าวจะนําเสนอเผยแพร่เทคโนโลยีจากผลงานวิจัยกลุ่มเรื่อง “อาหาร” จํานวน 44 โครงการ ประกอบด้วยภาคนําเสนอผลงานพร้อมใช้ (pitching) 14 โครงการ โดยมีผลงานไฮไลท์ เช่น 1) ผลิตภัณฑ์อาหารเหลวทางการแพทย์ 2) ผลิตภัณฑ์โปรตีนคล้ายเนื้อ 3) ผลิตภัณฑ์อาหารเจลถั่วชีวภาพ 4) ผลิตภัณฑ์ผักอัดเม็ดเสริมโพรไบโอติกส์ และ 5) ผลิตภัณฑ์ชาลําไยสด ภาคนิทรรศการ 25 โครงการ ซึ่งพร้อมถ่ายทอดความรู้และเทคโนโลยี สู่หน่วยงานภาครัฐและภาคเอกชน เพื่อนนําไปขยายผลสู่การใช้ประโยชน์ในเชิงนโยบาย เชิงสาธารณะ และเชิงพาณิชย์ อีกทั้ง มีบูธของภาคเอกชนที่ได้รับการถ่ายทอดเทคโนโลยีจาก สวก. มานําเสนอผลิตภัณฑ์ 5 โครงการ ทั้งนี้ ได้เชิญผู้ที่เกี่ยวข้องในอุตสาหกรรมอาหารและอาหารเสริม ทั้งหน่วยงานภาครัฐ ภาคเอกชน และภาควิชาการ ไม่น้อยกว่า 200 ท่าน เข้าร่วมงาน ซึ่งคาดว่าการนําเทคโนโลยีและนวัตกรรมมาต่อยอดและเชื่อมเครือข่ายกับภาครัฐและภาคเอกชนจะเป็นประโยชน์ต่อสาธารณชน และสร้างผลกระทบในเชิงเศรษฐกิจและสังคมต่อประเทศ
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-ผู้บริหารสำนักประกันสุขภาพแห่งชาติ สปป.ลาว แลกเปลี่ยนเรียนรู้งานหลักประกันสุขภาพแห่งชาติประเทศไทย
วันพุธที่ 11 เมษายน 2561
ผู้บริหารสํานักประกันสุขภาพแห่งชาติ สปป.ลาว แลกเปลี่ยนเรียนรู้งานหลักประกันสุขภาพแห่งชาติประเทศไทย
​ผู้บริหารสํานักประกันสุขภาพแห่งชาติ และสํานักงานประกันสุขภาพประจําแขวง สาธารณรัฐประชาธิปไตยประชาชนลาว แลกเปลี่ยนเรียนรู้การบริหารจัดการระบบหลักประกันสุขภาพของประเทศไทย
ผู้บริหารสํานักประกันสุขภาพแห่งชาติ และสํานักงานประกันสุขภาพประจําแขวง สาธารณรัฐประชาธิปไตยประชาชนลาว แลกเปลี่ยนเรียนรู้การบริหารจัดการระบบหลักประกันสุขภาพของประเทศไทย พร้อมหารือเบื้องต้นในการจัดทําMOUความร่วมมือการบริหารจัดการระบบหลักประกันสุขภาพระหว่างกระทรวงสาธารณสุข 2 ประเทศ
นายแพทย์ธเรศ กรัษนัยรวิวงค์ รองปลัดกระทรวงสาธารณสุข ให้การต้อนรับผู้บริหารสํานักประกันสุขภาพแห่งชาติ (National Health Insurance Bureau)และผู้บริหารสํานักงานประกันสุขภาพประจําแขวง (Provincial Health Insurance Office)จํานวน31คน จากสาธารณรัฐประชาธิปไตยประชาชนลาว ดูงาน แลกเปลี่ยน เรียนรู้ ประสบการณ์การบริหารจัดการระบบหลักประกันสุขภาพของประเทศไทย และให้สัมภาษณ์ว่า คณะผู้บริหารจากสาธารณรัฐประชาธิปไตยประชาชนลาว ได้ทราบภาพรวมสถานการณ์ระบบหลักประกันสุขภาพของประเทศไทยทั้งในส่วนผลสัมฤทธิ์และประเด็นท้าทาย ประเด็นการปฏิรูปการคลังสุขภาพและหลักประกันสุขภาพ ตลอดจนแลกเปลี่ยนวิธีการดําเนินการจัดการระบบหลักประกันสุขภาพและการเงินการคลังสถานพยาบาล พร้อมทั้งได้หารือเบื้องต้นในการจัดทําMOUความร่วมมือในการบริหารจัดการระบบหลักประกันสุขภาพระหว่างกระทรวงสาธารณสุข ประเทศไทย กับกระทรวงสาธารณสุข สปป.ลาว
นายแพทย์ธเรศกล่าวต่อว่า คณะดูงานได้ประชุมเชิงปฏิบัติการร่วมกับผู้เชี่ยวชาญของประเทศไทย สรุปประสบการณ์ที่จะไปใช้ประโยชน์ คือ 1.การออกกฎหมายหลักประกันสุขภาพของสาธารณรัฐประชาธิปไตยประชาชนลาว ในส่วนการจัดตั้งกองทุนระดับประเทศ และการกําหนดให้สํานักงานบริหารระบบหลักประกันสุขภาพมีความคล่องตัวมากขึ้น 2.การปรับปรุงการบริหารงานหลักประกันสุขภาพ เช่น ระบบการสื่อสารกับประชาชน การบริหารจัดการธุรกรรมการเบิกจ่าย และสารสนเทศหลักประกันสุขภาพ เป็นต้น 3.การปรับปรุงการประสานงานกับโรงพยาบาลและสถานีอนามัย ระบบข้อมูลสารสนเทศที่จําเป็น รวมทั้งการจัดให้เกิดราคากลางค่าบริการ 4.การเพิ่มขีดความสามารถของบุคลากรเพื่อรองรับการขยายหลักประกันสุขภาพถ้วนหน้า โดยจะเสนอผู้บริหารระกับสูง และใช้ในการหารือกําหนดเป้าหมายวิธีการดําเนินงานภายใต้กรอบความร่วมมือกับองค์การแรงงานระหว่างประเทศ(International Labour Organisation : ILO)ภายใต้โครงการ “โครงการช่วยเหลือหลักประกันสุขภาพระดับภูมิภาค : สนับสนุนการขยายหลักประกันสุขภาพในเอเชียตะวันออกเฉียงใต้”(Regional Facility on Social Health Protection: Supporting the extension of Social Health Protection in South-East Asia)ต่อไป
ทั้งนี้ คณะผู้ดูงานได้เยี่ยมชมการบริหารจัดการระบบหลักประกันสุขภาพแห่งชาติ และฟังการบรรยายสรุปวิธีการดําเนินงานระบบหลักประกันสุขภาพแห่งชาติของสํานักงานหลักประกันสุขภาพแห่งชาติ ทั้งของสํานักงานใหญ่ และสํานักงานสาขาระดับเขต ที่สํานักงานหลักประกันสุขภาพแห่งชาติ เขต 4 สระบุรี รวมทั้งเยี่ยมชมการจัดบริการภายใต้ระบบหลักประกันสุขภาพแห่งชาติ ที่โรงพยาบาลบ้านหมอ จังหวัดสระบุรี และแลกเปลี่ยนความเห็นกับเจ้าหน้าที่ในประเด็นการบริหารจัดการ ปัญหาอุปสรรค ในการจัดบริการประชาชนโดยเฉพาะที่เกี่ยวกับระบบหลักประกันสุขภาพ
รัฐบาลไทย-ข่าวทำเนียบรัฐบาล-รองนรม. วิษณุฯ เป็นประธานการประชุมคณะกรรมการการกระจายอำนาจให้แก่องค์กรปกครองส่วนท้องถิ่น ครั้งที่ 3/2560
วันพุธที่ 21 มิถุนายน 2560
รองนรม. วิษณุฯ เป็นประธานการประชุมคณะกรรมการการกระจายอํานาจให้แก่องค์กรปกครองส่วนท้องถิ่น ครั้งที่ 3/2560
รองนรม. วิษณุ เป็นประธานการประชุมคณะกรรมการการกระจายอํานาจให้แก่องค์กรปกครองส่วนท้องถิ่น ครั้งที่ 3/2560
วันนี้ (20 มีนาคม 2560) เวลา 14.00 น. ณ ห้องประชุม 301 ตึกบัญชาการ 1 ทําเนียบรัฐบาล นายวิษณุ เครืองาม รองนายกรัฐมนตรีเป็นประธานการประชุมคณะกรรมการการกระจายอํานาจให้แก่องค์กรปกครองส่วนท้องถิ่น ครั้งที่ 3/2560 ร่วมกับหน่วยงานที่เกี่ยวข้อง ซึ่งผลการประชุมสรุปสาระสําคัญ ดังนี้
ที่ประชุมมีมติเห็นชอบในหลักการร่างกฎหมาย 2 ฉบับ ได้แก่ ร่าง พ.ร.บ. รายได้องค์กรปกครองส่วนท้องถิ่น พ.ศ. .... และร่าง พ.ร.บ.กระจายหน้าที่และอํานาจให้แก่องค์กรปกครองส่วนท้องถิ่น พ.ศ. .... และสํานักงานปลัดสํานักนายกรัฐมนตรี จะจัดให้มีการรับฟังความคิดเห็นของผู้ที่เกี่ยวข้องกับกฎหมายดังกล่าว ตามบทบัญญัติมาตรา 77 ของรัฐธรรมนูญแห่งราชอาณาจักรไทย พ.ศ. 2560
พร้อมกันนี้ ที่ประชุมมีมติเห็นชอบการแก้ไขปรับปรุงกฎหมายเพื่อให้เป็นไปตามแผนการกระจายอํานาจให้แก่องค์กรปกครองส่วนท้องถิ่น และแผนปฏิบัติการฯ (ฉบับที่ 1 และฉบับที่ 2) จํานวน 3 ฉบับ ได้แก่
2.1 ร่าง พ.ร.บ.โรงงาน (ฉบับที่ ..) พ.ศ. .... โดยแก้ไขให้ค่าธรรมเนียมรายปีอันเกิดจากใบรับแจ้งการประกอบกิจการโรงงานจําพวกที่ 2 ตกเป็นรายได้ขององค์กรปกครองส่วนท้องถิ่น
2.2 ร่าง พ.ร.บ.จัดระเบียบการจอดรถในเขตองค์กรปกครองส่วนท้องถิ่น พ.ศ. .... โดยแก้ไขให้องค์กรปกครองส่วนท้องถิ่นยกเว้นองค์การบริหารส่วนจังหวัด มีอํานาจในการจัดระเบียบการจอดรถในเขตองค์กรปกครองส่วนท้องถิ่น
2.3 ร่าง พ.ร.บ.โบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ ฉบับที่ ..) พ.ศ. .... แก้ไขให้องค์กรปกครองส่วนท้องถิ่นมีหน้าที่ในการดูแลบํารุงโบราณสถาน โบราณวัตถุ ศิลปวัตถุที่เป็นขององค์กรปกครองส่วนท้องถิ่น
รวมทั้ง เห็นชอบให้การแพทย์ฉุกเฉินเป็นอํานาจหน้าที่ขององค์กรปกครองส่วนท้องถิ่น ตามมาตรา 16 และมาตรา 17 แห่ง พ.ร.บ. กําหนดแผนและขั้นตอนการกระจายอํานาจให้แก่องค์กรปกครองส่วนท้องถิ่น พ.ศ. 2542
นอกจากนี้ ที่ประชุมยังมีมติเห็นชอบให้สํานักงบประมาณสนับสนุนงบประมาณเงินอุดหนุนสําหรับสถานีสูบน้ําด้วยไฟฟ้าบ้านใหม่สันทราย หมู่ 7 ตําบลสันทราย อําเภอเทิง จังหวัดเชียงราย ที่ได้รับจากกรมส่งเสริมสหกรณ์ เพื่อให้ระบบส่งน้ําของ อปท. สามารถดําเนินการและพร้อมให้บริการแก่ประชาชนในท้องถิ่นที่ประกอบอาชีพเกษตรกรรมได้อย่างมีประสิทธิภาพ
-------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-ดัชนีราคาที่อยู่อาศัยใหม่ที่อยู่ระหว่างการขายไตรมาส 2 ปี 2563 ลดลงต่อเนื่อง
วันศุกร์ที่ 10 กรกฎาคม 2563
ดัชนีราคาที่อยู่อาศัยใหม่ที่อยู่ระหว่างการขายไตรมาส 2 ปี 2563 ลดลงต่อเนื่อง
ดัชนีราคาที่อยู่อาศัยใหม่ที่อยู่ระหว่างการขาย ไตรมาส 2 ปี 2563 ลดลงต่อเนื่องติดต่อกันเป็นไตรมาสที่สอง คอนโด - บ้านจัดสรร ลดราคาขายสูงถึง 36% โดยเฉพาะคอนโดสร้างเสร็จปลายสายรถไฟฟ้าสีเขียวสมุทรปราการ ส่วนคอนโดแนวสายสีเหลือง-สีส้ม ราคายังปรับเพิ่มขึ้น
ดร.วิชัย วิรัตกพันธ์ รักษาผู้อํานวยการศูนย์ข้อมูลอสังหาริมทรัพย์ ธนาคารอาคารสงเคราะห์ รายงานดัชนีราคาที่อยู่อาศัยที่อยู่ระหว่างการขาย ในกรุงเทพฯ - ปริมณฑล ไตรมาส 2 ปี 2563 พบว่า ผลกระทบจากการแพร่ระบาดของ COVID-19 และมาตรการล็อกดาวน์ประเทศเพื่อควบคุมการแพร่ระบาดของโรค มีการปิดกิจการและลดการจ้างแรงงานในหลายธุรกิจ ส่งผลต่อกําลังซื้อที่อยู่อาศัยมีการชะลอตัวเป็นอย่างมาก ทําให้ผู้ประกอบการต้องเร่งระบายสต็อกหน่วยสร้างเสร็จเหลือขาย ด้วยการลดราคาขาย โดยในไตรมาสที่ 2 ปี 2563 โครงการอาคารชุด มีการลดราคาขายมากที่สุดถึง 36% โครงการทาวน์เฮ้าส์มีการลดราคาขายมากที่สุดถึง 32% ขณะที่โครงการบ้านเดี่ยวมีการลดราคาขายมากที่สุดถึง 12% ซึ่งหากสถานการณ์การลดราคาขายที่อยู่อาศัยสร้างใหม่ยังคงมีอย่างต่อเนื่อง จนเกิดสงครามราคา (Price war) อาจส่งผลกระทบต่อตลาดบ้านมือสองที่ต้องลดราคาขายเพื่อแข่งขันกับที่อยู่อาศัยสร้างใหม่ และจะมีผลต่อมูลค่าทรัพย์สินของสถาบันการเงิน และวงเงินกู้ของผู้ซื้อบ้านที่จะต้องลดลงตามราคาขาย
ในไตรมาส 2 ปี 2563 ดัชนีราคาบ้านจัดสรรใหม่ที่อยู่ระหว่างการขาย ในกรุงเทพฯ และปริมณฑล มีค่าดัชนีเท่ากับ 128.3 เพิ่มขึ้น 1.9% เมื่อเทียบกับช่วงเวลาเดียวกันของปีก่อน (YoY) แต่ลดลง 0.1 % เมื่อเทียบกับไตรมาสก่อนหน้า (QoQ) ดัชนีราคาบ้านจัดสรรลดลงเป็นครั้งแรก ตั้งแต่ปี 2555 ซึ่งศูนย์ข้อมูลฯ ได้เริ่มจัดทําดัชนีราคาบ้านจัดสรร
ดัชนีราคาบ้านจัดสรรใหม่ที่อยู่ระหว่างการขาย แบ่งออกเป็น 1) ดัชนีราคาบ้านเดี่ยว มีค่าดัชนีเท่ากับ 126.6 เพิ่มขึ้น YoY 2.3% แต่ลดลง QoQ 0.1% และ 2) ดัชนีราคาทาวน์เฮ้าส์ มีค่าดัชนีเท่ากับ 130.2 เพิ่มขึ้น YoY 1.5% แต่ลดลง QoQ 0.1%
สําหรับดัชนีราคาห้องชุดใหม่ที่อยู่ระหว่างการขาย ในกรุงเทพฯ-ปริมณฑล ในไตรมาส 2 ปี 2563 มีค่าดัชนีเท่ากับ 153.2 เพิ่มขึ้น YoY 1.8% แต่ลดลง QoQ 0.1% ดัชนีราคาห้องชุดลดลงต่อเนื่องเป็นไตรมาสที่ 2 เมื่อเทียบกับไตรมาสก่อนหน้า
โครงการอาคารชุดที่ปรับลดราคาลงมากที่สุด เป็นโครงการอาคารชุดสร้างเสร็จเหลือขายทําเลปลายสายรถไฟฟ้าสายสีเขียวในจังหวัดสมุทรปราการ ส่วนทําเลที่โครงการอาคารชุดปรับราคาเพิ่มขึ้น เป็นโครงการที่อยู่ระหว่างการก่อสร้างทําเลแนวเส้นทางรถไฟฟ้าสายสีเหลือง และ สายสีส้มที่อยู่ระหว่างก่อสร้างในขณะนี้
รัฐบาลไทย-ข่าวทำเนียบรัฐบาล-ปลัดฯ แรงงาน ลงนาม MOU "3 ม. มีงาน มีเงิน มีวุฒิการศึกษาเพิ่ม"  มุ่งพัฒนาผลิตภาพแรงงาน
วันจันทร์ที่ 21 พฤษภาคม 2561
ปลัดฯ แรงงาน ลงนาม MOU "3 ม. มีงาน มีเงิน มีวุฒิการศึกษาเพิ่ม"  มุ่งพัฒนาผลิตภาพแรงงาน
นายจรินทร์ จักกะพาก ปลัดกระทรวงแรงงาน ได้เป็นประธานและกล่าวให้โอวาทในพิธีลงนามบันทึกความเข้าใจว่าด้วยการดําเนินงานโครงการ "3 ม. มีงาน มีเงิน มีวุฒิการศึกษาเพิ่ม" เมื่อวันอาทิตย์ที่ 20 พ.ค. 61 ณ วิทยาลัยเทคโนโลยีภาคตะวันออก (อีเทค)
นายจรินทร์ จักกะพาก ปลัดกระทรวงแรงงาน ได้เป็นประธานและกล่าวให้โอวาทในพิธีลงนามบันทึกความเข้าใจว่าด้วยการดําเนินงานโครงการ "3 ม. มีงาน มีเงิน มีวุฒิการศึกษาเพิ่ม" เมื่อวันอาทิตย์ที่ 20 พ.ค. 61 ณ วิทยาลัยเทคโนโลยีภาคตะวันออก (อีเทค) ตําบลหนองตําลึง อําเภอพานทอง จังหวัดชลบุรี
โครงการดังกล่าวเป็นการมุ่งพัฒนาผลิตภาพของผู้ที่กําลังศึกษาอยู่และผู้ที่สนใจให้มีความพร้อมในการเข้าสู่ตลาดแรงงานอย่างมีคุณภาพ เป็น Smart Labour โดยได้เน้นย้ําถึงการพัฒนาให้ก้าวทันต่อสถานการณ์การเปลี่ยนแปลงในปัจจุบัน อาทิ การพัฒนาทักษะด้าน STEM ในยุค Internet of Things เพื่อนําพาประเทศก้าวไปสู่ Thailand 4.0
นอกจากนี้การดําเนินการดังกล่าวยังเป็นการแก้ไขปัญหาการขาดแคลนแรงงานในภาคธุรกิจ และปัญหาการว่างงานของผู้จบการศึกษาใหม่ ซึ่งการดําเนินการดังกล่าวเป็นการดําเนินการในลักษณะประชารัฐ เพื่อมุ่งยกระดับคุณภาพชีวิต ลดความเหลื่อมล้ํา สร้างความมั่นคง มั่งคั่ง และยั่งยืน โดยไม่ทิ้งใครไว้ข้างหลัง
------------------------------------
กองเผยแพร่และประชาสัมพันธ์/ 21 พฤษภาคม 2561
รัฐบาลไทย-ข่าวทำเนียบรัฐบาล-นายกรัฐมนตรีลงพื้นที่จังหวัดพะเยา สักการะพระเจ้าตนหลวงเพื่อความเป็นสิริมงคล
วันพุธที่ 12 กุมภาพันธ์ 2563
นายกรัฐมนตรีลงพื้นที่จังหวัดพะเยา สักการะพระเจ้าตนหลวงเพื่อความเป็นสิริมงคล
นายกฯ ลงพื้นที่จังหวัดพะเยา สักการะพระเจ้าตนหลวงเพื่อความเป็นสิริมงคล ชื่นชมความรักความสามัคคีของชาวพะเยา-การนําธรรมะมาใช้ในชีวิตประจําวันช่วยกล่อมเกลาจิตใจให้คนเป็นคนดี ย้ํารัฐบาลตั้งใจแก้ไขปัญหาให้ประชาชนและประเทศชาติ
วันนี้ (12 กุมภาพันธ์ 2563) เวลา 09.30 น. ณ วัดศรีโคมคํา พระอารามหลวง อําเภอเมืองพะเยา จังหวัดพะเยาพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ และคณะ สักการะพระพุทธรูปพระเจ้าตนหลวง กราบสรีระสังขารพระอุบาลีคุณูปมาจารย์ (ปวง ธมฺมปญฺโญ) และนมัสการพระสุนทรกิตติคุณ (เดชา อินฺทปญฺโญ) ผู้รักษาการแทนเจ้าอาวาสวัดศรีโคมคํา พระอารามหลวง เจ้าคณะอําเภอเมืองพะเยา
จานนั้น นายกรัฐมนตรี ได้กล่าวทักทายกับประชาชนที่มาให้การต้อนรับตอนหนึ่งว่า จังหวัดพะเยาเป็นจังหวัดเล็ก ๆ จังหวัดหนึ่งที่มีความสงบสุข ต้องขอชื่นชมในความรักความสามัคคีของประชาชนจังหวัดพะเยา ปัจจุบันโลกมีการเปลี่ยนแปลงในหลาย ๆ ด้าน และมีปัญหาเกิดขึ้นหลายปัญหา การแก้ไขปัญหาทุกคนต้องร่วมมือกัน รัฐบาลฝ่ายเดียวไม่สามารถแก้ไขปัญหาได้ ซึ่งที่ผ่านมารัฐบาลพยายามแก้ไขปัญหาในหลาย ๆ เรื่อง และปัญหาบางปัญหาต้องใช้เวลาในการแก้ไข ไม่ว่าจะเป็นเรื่องของเศรษฐกิจและการเกษตร แต่ขอให้มั่นใจว่ารัฐบาลมีความตั้งใจแก้ไขปัญหาให้กับประชาชน และเพื่อประเทศชาติ พร้อมกันนี้ นายกรัฐมนตรีได้กล่าวชื่นชมว่า การนําธรรมะมาใช้ในชีวิตประจําวันเป็นเรื่องที่ดี ช่วยกล่อมเกลาจิตใจให้คนเป็นคนดี มีความรักความสามัคคี ถ้าคนไทยไม่รักกันใครจะมารัก
ต่อจากนั้น นายกรัฐมนตรีได้ร่วมเล่นเครื่องอังกะลุง ซึ่งเป็นเครื่องดนตรีที่กลุ่มผู้สูงอายุจังหวัดพะเยาร่วมกันเล่นเพื่อออกกําลังกาย ฝึกสมาธิโดยได้บรรเลงเพลงพะเยารอเธอ เสร็จแล้ว นายกรัฐมนตรีพร้อมคณะออกเดินทางไปยังหนองเล็งทราย ตําบลศรีถ้อย อําเภอแม่ใจ จังหวัดพะเยา เพื่อตรวจติดตามการบริหารจัดการน้ําและการพัฒนาหนองเล็งทราย ณ หนองเล็งทราย อําเภอแม่ใจ จังหวัดพะเยา
--------------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-เดินหน้าอนุรักษ์พื้นที่เมืองเก่า เพิ่มเติมอีก 4 จังหวัด
วันศุกร์ที่ 10 สิงหาคม 2561
เดินหน้าอนุรักษ์พื้นที่เมืองเก่า เพิ่มเติมอีก 4 จังหวัด
รัฐบาลกําหนดเขตพื้นที่เมืองเก่าเพิ่มเติม 4 แห่ง ได้แก่ เมืองเก่าแม่ฮ่องสอน กาญจนบุรี ยะลา และนราธิวาส
ศุกร์ที่ 10 ส.ค.61
เดินหน้าอนุรักษ์พื้นที่เมืองเก่า เพิ่มเติมอีก 4 จังหวัด
ต่อจากนี้ไป ขอเชิญรับฟังไทยคู่ฟ้า ครับ
รัฐบาลกําหนดเขตพื้นที่เมืองเก่าเพิ่มเติม 4 แห่ง ได้แก่ เมืองเก่าแม่ฮ่องสอน กาญจนบุรี ยะลา และนราธิวาส จากเดิมที่กําหนดไปแล้ว 27 เมือง เช่น เมืองเก่าน่าน ลําพูน ลพบุรี พิมาย จันทบุรี สกลนคร สงขลา ตะกั่วป่า เป็นต้น เพื่อส่งเสริมให้ทุกภาคส่วนที่อยู่ในพื้นที่ร่วมกันดูแลอนุรักษ์โบราณสถานและประเพณีที่เป็นมรดกของท้องถิ่น ลดการใช้ที่ดินใกล้กับโบราณสถาน สร้างอาคารใหม่ให้กลมกลืนกับโบราณสถานทั้งวัสดุ สี และสถาปัตยกรรม ใช้การเดินทางและยานพาหนะขนาดเล็กเป็นหลัก ฟื้นฟูกิจกรรมและวิถีชีวิตดั้งเดิมโดยใช้องค์ความรู้จากคนในท้องถิ่น ทั้งนี้ รัฐบาลมุ่งหวังให้เมืองเก่าเหล่านี้เป็นแหล่งเรียนรู้ของประชาชน และยังช่วยดึงดูดนักท่องเที่ยวที่ชื่นชอบประวัติศาสตร์และวิถีชีวิตไทยให้เข้าไปในพื้นที่ได้อีกด้วย
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-กสร. พอใจซ้อมหนีไฟศาลากลางทั่วประเทศ ใกล้ครบ 100%
วันเสาร์ที่ 21 กรกฎาคม 2561
กสร. พอใจซ้อมหนีไฟศาลากลางทั่วประเทศ ใกล้ครบ 100%
​             กรมสวัสดิการและคุ้มครองแรงงาน เผย โครงการซ้อมดับเพลิง-หนีไฟ ศาลากลางจังหวัดทั่วประเทศได้ผลน่าพอใจ คาดครบ 100% ภายในสิงหาคม 2561 นี้ พร้อมเตรียมซ้อมใหญ่กระทรวงแรงงาน 1 ส.ค. ตั้งเป้าเป็นแบบอย่างที่ดี สร้างวัฒนธรรมความปลอดภัยให้เอกชน ตามนโ
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยผลการดําเนินงานตามโครงการสร้างความปลอดภัยขั้นพื้นฐานในองค์กรภาครัฐที่ได้กําหนดเป้าหมายให้มีการฝึกซ้อมดับเพลิงและอพยพหนีไฟ ณ ศาลากลางจังหวัดทั่วประเทศ ว่า ผลการดําเนินการเป็นไปตามเป้าหมาย โดยสามารถดําเนินการฝึกซ้อมดับเพลิงและอพยพหนีไฟเรียบร้อยแล้ว 74 จังหวัด คิดเป็นร้อยละ 97 ทั้งนี้ยังคงเหลืออีก 2 จังหวัด คือ จังหวัดสระแก้ว ได้กําหนดจะฝึกซ้อมให้แล้วเสร็จภายในเดือนกรกฎาคม 2561 และจังหวัดพังงา จะสามารถดําเนินการได้ภายในเดือนสิงหาคม 2561 เนื่องจากมีการก่อสร้างศาลากลางหลังใหม่ จากผลการฝึกซ้อมดังกล่าวถือว่าประสบผลสําเร็จเป็นที่น่าพอใจที่หน่วยงานราชการทั้งในส่วนกลาง ส่วนภูมิภาค และส่วนท้องถิ่นตระหนักถึงความสําคัญของความปลอดภัยและมีส่วนร่วมในการสร้างวัฒนธรรมความปลอดภัย ในการทํางานให้เกิดขึ้น ตลอดจนจัดให้มีมาตรฐานด้านความปลอดภัย อาชีวอนามัยและสภาพแวดล้อมในการทํางาน ซึ่งเป็นไปตามกฎกระทรวงกําหนดมาตรฐานในการบริหารจัดการ และการดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับการป้องกันและระงับอัคคีภัย พ.ศ. 2555
นายอนันต์ชัย กล่าวต่อไปว่า สําหรับกระทรวงแรงงาน ได้กําหนดการฝึกซ้อมดับเพลิงและอพยพหนีไฟ ประจําปี 2561 ในวันพุธที่ 1 สิงหาคม 2561 นี้ ณ กระทรวงแรงงาน ดินแดง กรุงเทพมหานคร โดยจะมี การจําลองสถานการณ์จริงเพื่อสร้างความรู้ความเข้าใจเกี่ยวกับการดับเพลิง การช่วยเหลือผู้ประสบภัยและการฝึกซ้อมอพยพหนีไฟให้แก่บุคลากรของกระทรวงแรงงานเพื่อเตรียมความพร้อมหากเกิดเหตุเพลิงไหม้ อีกทั้งจะเป็นตัวอย่างที่ดีให้แก่องค์กรเอกชน รัฐวิสาหกิจและหน่วยราชการอื่น ๆ เพื่อให้บรรลุเป้าหมายในการดําเนินการดังกล่าวอย่างมีประสิทธิภาพตามนโยบาย Safety Thailand
รัฐบาลไทย-ข่าวทำเนียบรัฐบาล-ผช.รมว.พม. นำทีมลงพื้นที่ 5 ชุมชน โซนฝั่งธนบุรี เร่งช่วยกลุ่มเป้าหมายเดือดร้อนจากโควิด-19 ภายใต้โครงการ พม. เราไม่ทิ้งกัน
วันจันทร์ที่ 20 เมษายน 2563
ผช.รมว.พม. นําทีมลงพื้นที่ 5 ชุมชน โซนฝั่งธนบุรี เร่งช่วยกลุ่มเป้าหมายเดือดร้อนจากโควิด-19 ภายใต้โครงการ พม. เราไม่ทิ้งกัน
ผช.รมว.พม. นําทีมลงพื้นที่ 5 ชุมชน โซนฝั่งธนบุรี เร่งช่วยกลุ่มเป้าหมายเดือดร้อนจากโควิด-19 ภายใต้โครงการ พม. เราไม่ทิ้งกัน
วันนี้ (20 เม.ย. 63) เวลา 09.00 น. นายสากล ม่วงศิริ ผู้ช่วยรัฐมนตรีประจํากระทรวงการพัฒนาสังคมและความมั่นคงของมนุษย์ ลงพื้นที่โครงการบ้านเอื้ออาทรรัฐเอื้อราษฎร์ เขตหนองแขม กทม. และอีก 4 ชุมชนในพื้นที่เขตหนองแขมและบางบอน กทม. เพื่อเร่งให้ความช่วยเหลือต่างๆ แก่กลุ่มเป้าหมายและประชาชนที่ได้รับความเดือดร้อนจากการแพร่ระบาดของโรคติดเชื้อไวรัสโคโรน่า 2019 (โควิด-19) ภายใต้โครงการ พม. "เราไม่ทิ้งกัน" ตามแนวคิด "สํารวจให้พบ จบที่ชุมชน"
นายสากล กล่าวว่า ตามที่ กระทรวงการพัฒนาสังคมและความมั่นคงของมนุษย์ (พม.) ได้ขับเคลื่อนมาตรการป้องกัน แก้ไข และช่วยเหลือกลุ่มเป้าหมายและประชาชนที่ได้รับความเดือดร้อนจากการแพร่ระบาดของโรคติดเชื้อไวรัสโคโรน่า 2019 (โควิด-19) ภายใต้โครงการ พม. "เราไม่ทิ้งกัน" ตามแนวคิด "สํารวจให้พบ จบที่ชุมชน" เพื่อลงพื้นที่ให้การช่วยเหลือเยียวยาโดยเร็วที่สุดในชุมชนนําร่อง 286 ชุมชน ของ กทม. ภายใต้การดูแลของสถาบันพัฒนาองค์กรชุมชน (องค์การมหาชน) หรือ พอช. จํานวน 195 ชุมชน และการเคหะแห่งชาติ (กคช.) จํานวน 91 ชุมชน ซึ่งในวันนี้ เมื่อเวลา 08.00 น. มีการเปิดกิจกรรม Kick Off ปล่อยขบวนรถคาราวาน "พม. เราไม่ทิ้งกัน" ลงพื้นที่ 34 ชุมชนนําร่องในพื้นที่ กทม. ทั้งโซนฝั่งพระนครและธนบุรี
นายสากล กล่าวต่อไปว่า นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) มีความห่วงใยประชาชนทุกกลุ่มเป้าหมาย ที่ได้รับความเดือดร้อนจากผลกระทบดังกล่าว จึงมอบหมายตนเป็นหัวหน้าทีมลงพื้นที่ 5 ชุมชนนําร่องในโซนฝั่งธนบุรี กทม.ได้แก่ เขตหนองแขมและบางบอน ประกอบด้วย 1) โครงการบ้านเอื้ออาทรรัฐเอื้อราษฎร์ 2) โครงการบ้านเอื้ออาทร เพชรเกษม 81 3) ชุมชนบ้านมั่นคง 133 4) สหกรณ์เคหสถานภาคภูมิใจ จํากัด และ 5) ชุมชนบ้านมั่นคงวิมานทอง เพื่อพบปะเยี่ยมชาวชุมชนที่ได้รับความเดือดร้อน เพื่อสอบถามถึงปัญหาและความต้องการในการช่วยเหลือต่างๆ พร้อมมอบเครื่องอุปโภคและบริโภคที่จําเป็น โดยขอความร่วมมือชาวชุมชนเข้ามาแจ้งข้อมูลของตนเองและครอบครัวกับผู้ประสานงานชุมชน เพื่อนําไปจัดทําแผนฟื้นฟูชุมชนต่อไป อาทิ การจัดตั้งศูนย์ชุมชนสู้ภัย COVID-19 ครัวกลาง และคลังชุมชน เป็นต้น นอกจากนี้ ยังมีศูนย์ช่วยเหลือสังคม สายด่วน พม. โทร. 1300 กคช. และ พอช. พร้อมด้วยสํานักงานเขตหนองแขมและบางบอน กทม. มาช่วยประสานความช่วยเหลือต่างๆ เช่น เบี้ยความพิการ เบี้ยผู้สูงอายุ เงินอุดหนุนเด็กเพื่อการเลี้ยงดูเด็กแรกเกิด เงินเยียวยาจากรัฐบาล 5,000 บาท การพักชําระหนี้ของชาวชุมชนในความดูแลของ กคช. และ พอช. แม่เลี้ยงเดี่ยวที่ไม่มีนมสําหรับเด็ก คนตกงาน ผู้ที่มีรายได้ลดลง และกลุ่มเปราะบางในชุมชน เป็นต้น รวมทั้งกรมอนามัย กระทรวงสาธารณสุข มาให้ความรู้และสาธิตในเรื่องการป้องกันตนเองจากโรคโควิด-19
นายสากล กล่าวเพิ่มเติมว่า ทั้งนี้ ประชาชนกลุ่มเป้าหมายที่เดือดร้อนจากโรคโควิด-19 สามารถโทรแจ้ง ศูนย์ช่วยเหลือสังคมสายด่วน พม. โทร. 1300 บริการฟรี 24 ชม. ซึ่งกระทรวง พม. พร้อมให้คําปรึกษาและช่วยเหลืออย่างเต็มที่